
Sosiaalipalvelut/perheiden palvelut	
lastensuojelun laitospalvelut

Asiakirjat lastensuojelun laitospalvelussa

Laki sosiaali- ja terveydenhuollon asiakastietojen käsittelystä 703/2023 sisältää säädöksen sosiaali- ja terveydenhuollon kirjaamisvelvollisuudesta. Lain 17 § mukainen velvollisuus asiakastietojen kirjaamiseen on: Sosiaali- ja terveydenhuollon ammattihenkilön ja palvelun antamiseen osallistuvan avustavan henkilön tulee kirjata asiakasasiakirjoihin asiakkaan palvelun ja potilaan hoidon järjestämisen, suunnittelun, toteuttamisen, seurannan ja valvonnan turvaamiseksi tarpeelliset ja riittävät tiedot. Asiakirjat laaditaan siihen palvelutehtävään ja sosiaalipalveluun, jota toteutetaan.
THL ylläpitää voimassa olevia rakenteisia asiakirjoja, joita kirjaamisessa on käytettävä. Asiakirjat, niiden rakenteet ja määritelmät ovat luettavissa Sosmetasta ja Termetasta. Asiakastietojärjestelmien toimittajat käyttävät näitä asiakirjoja ja tietorakenteita asiakastietojärjestelmissään, joihin palveluissa kirjataan. Toteuttamisvaiheen asiakirjoista yleisimmät mainitaan erikseen seuraavissa kappaleissa punaisella värillä korostettuna.
Kerro asiakkaalle miksi ja mihin hänen asioistaan kirjataan asiakastietoa sekä mistä ja miten hän voi niitä lukea. Lisää asiakkaan osallisuutta kirjaamalla yhteisesti ja lukemalla tekstejä yhteisesti. Kirjaus voi olla merkittävää vuosienkin jälkeen. 

Palvelun aloittaminen
Asiakkaalle on tehty palvelupäätös palvelutehtävään ja sosiaalipalveluun. Palvelutehtävä on lastensuojelu ja sosiaalipalvelu on laitospalvelu. Asian vaihe on palvelun toteutus. 
Palvelupäätöksen jälkeen sosiaalityön viranhaltija avaa palvelun resurssin: oma palvelu/ostopalvelu ja yksikkö, jossa palvelua toteutetaan. Hyvinvointialueen omassa yksikössä tehdään asiakkaan sisäänkirjaus yksikköön toteuttajan työpöydällä. Ostopalvelutilanteessa avataan resurssin lisäksi rekisterinkäyttöoikeus asiaan OID tunnuksen avulla ja ilmoitetaan tämä palveluntuottajalle. Palveluntuottaja tekee kirjaukset tähän asiaan.  
Asiakkuusasiakirjaan kirjataan palveluyksiköiden asiakkuuksien alkamisajat, joiden perusteella rekisterinkäyttöoikeus alkaa. Palvelun toteutuksessa tehdään merkintä sosiaalipalvelun alkamisesta. Merkintä tehdään sille päivämäärälle, kun asiakas tosiasiassa tulee yksikköön eli aloittaa. Asiakkaalle tehtyä asiakassuunnitelmaa pääsee käyttöoikeudella lukemaan asiakkaan sosiaalihuollon asiakirjoista. Kun palvelu päättyy, tehdään merkintä sosiaalipalvelun päättymisestä tosiasialliseen päättymispäivään. Merkitään päättymissyy ja uloskirjaus. Asiakkaan oma vastuusosiaalityöntekijä päättää palvelun resurssin järjestelmään.
Toteuttaminen
Lastensuojelussa toteuttamissuunnitelma on hoito- ja kasvatussuunnitelma. Siihen kirjataan arkipäivän tavoitteet ja palvelun toteuttamisen yksityiskohdat, joiden avulla lapsen tarpeisiin vastataan ja turvataan lapsen hyvä kohtelu sijoituksen aikana. 

Lastensuojelussa sijaishuoltopaikan tulee täydentää yhteistyössä lapsen asioista vastaavan sosiaalityöntekijän kanssa sijaishuollossa olevan lapsen asiakassuunnitelmaa tarvittaessa erillisellä hoito- ja kasvatussuunnitelmalla. Tällöin suunnitelma tehdään jokaiselle lapselle yhdessä oman sosiaalityöntekijän kanssa.  
Suunnitelmaa ei ole välttämätöntä tehdä kasvotusten ja se voidaan laatia niin, että yksikössä tehdään suunnitelma, jota oma sosiaalityöntekijä kommentoi. Hoito- ja kasvatussuunnitelma pohjautuu asiakassuunnitelmaan. Suunnittelun tarkoituksena on havainnollistaa tilaajan asiakassuunnitelmaan kirjaamat tavoitteet ja kuvata yksityiskohtaisesti, miten lapsen tarpeisiin vastataan ja miten turvataan lapsen hyvä kohtelu.  
Sijaishuoltopaikka on vastuussa lapsen hoito- ja kasvatussuunnitelman laatimisesta ja päivittämisestä. Suunnitelma laaditaan viipymättä ja se tehdään aina yhdessä lapsen, huoltajien ja muun tarvittavan verkoston kanssa. Tavoitteet on hyvä kirjata mahdollisimman konkreettisesti ja toimintaa arvioidaan suhteessa niihin. Sosiaalihuollon asiakirjoihin voi kirjata lapsen terveydentilaa ja diagnooseja koskevia tietoja siinä määrin, kun niitä tarvitaan sosiaalihuollon toteuttamiseen liittyvissä tehtävissä.  

Hoito- ja kasvatussuunnitelma päivitetään vähintään puolen vuoden välein ja mikäli lapsella on rajoitustoimenpiteitä tai muita muutoksia esimerkiksi tavoitteissa, suunnitelma päivitetään useammin.

Lastensuojelun laitospalvelussa tehdään merkintöjä ja erikseen delegoituja päätöksiä rajoitustoimista, mm. päätös aineiden tai esineiden haltuunotosta lastensuojelussa, päätös erityisestä huolenpidosta (sekä sen jatkamisesta ja lopettamisesta), päätös lapsen eristämisestä (ja sen jatkamisesta), päätös henkilökatsastuksen toimittamisesta, päätös lapsen olinpaikan ilmoittamatta jättämisestä, päätös liikkumisvapauden rajoittamisesta (ja lopettamisesta), päätös luvatta laitoksesta poistuneen lapsen palauttamisesta, päätös lähetyksen luovuttamatta jättämisestä, päätös omaisuuden tai lähetysten tarkastamisesta, päätös yhteydenpidon rajoittamisesta (ja lopettamisesta). Merkintöjä rajoitustoimenpiteistä lastensuojelussa tehdään asiakirjalle merkintä rajoitustoimenpiteestä.
Palveluntuottajan on kirjattava asianmukaisesti käytetyt rajoitustoimet. Kirjaukset ja päätökset on saatettava lapsen asiasta vastaavan sosiaalityöntekijän tietoon. Lisäksi on ilmoitettava asiakassuunnitelman tai hoito- ja kasvatussuunnitelman päivittämisen tarpeet. 
Kun lapseen on kohdistettu rajoitustoimenpiteitä, tulee palveluntuottajan laatia kattava lapsikohtainen arvio asiakirja rajoitustoimien käytöstä. Arvioinnissa on käytävä lapsen kanssa läpi rajoitukseen johtanutta tilannetta, tarvetta, perusteita ja vaikuttavuutta. Lisäksi lapsen kanssa on käytävä läpi muutoksenhakumahdollisuudet ja selvitettävä oikeussuojakeinot. Palveluntuottajan vastuulla on arvioida käytetyn rajoitustoimenpiteen toteuttamistapaa toimenpiteeseen osallistuneen henkilöstön kanssa. Rajoitus- ja sen toteuttamistapa on käytävä läpi myös lapsen huoltajan kanssa, jollei se ole mahdotonta tai ilmeisen tarpeetonta. 


Päivittäiskirjaaminen ja yhteenvedot
Asiakastietoa kirjataan päivittäin ja joka vuorosta. Jos lapsi on kotiharjoittelussa, niin kirjataan myös siitä. Kirjataan palaute, miten harjoittelu on mennyt, mahdollinen puhelu kotiloman aikana ja muu oleellinen. Rutiininomaisesti toistuvia asioita ei tarvitse erikseen kirjata, mutta poikkeamat ja merkittävät asiat kirjataan.

Käytetään asiakirjoja: 
merkintä asiakkaan arjesta (tämä on pääasiallinen koskien arjen merkintöjä)
muu asiakaskertomusmerkintä 
merkintä neuvottelusta
merkintä tapaamisesta tai yhteydenotosta
merkintä toimintakyvystä

Kirjauksista tulee käydä ilmi asiakkaan oma ääni, hänen itsensä ilmaisemat kokemukset, reaktiot ja teot.  Kirjataan sitä mitä lapsi tekee tai sanoo ja mitä apua ja tukea hän tarvitsee, mihin toimintaan osallistuu, miten sujuu koulu tai varhaiskasvatus, sosiaaliset suhteet, harrastukset, omat toiveet, vahvuudet ja onnistumiset ym.   
Kirjaamisen tulee olla arvioivaa eli kirjausta peilataan asiakkaan toteuttamissuunnitelman tavoitteisiin. Tavoitteet tulee asettaa niin konkreettisiksi, että niitä voi arvioida päivittäisessä kirjaamisessa. Arvioinnissa voi eritellä tarkemmin esim. mitä nyt harjoitellaan ja missä on onnistuttu. Kirjataan yhdessä asiakkaan kanssa mahdollisuuksien mukaan. 
Koonnit, yhteenvedot ja loppuarvio palvelun tilaajalle toimitetaan ostopalvelusopimuksen mukaisesti tai muulla tavoin sovitulla tavalla. Ne voidaan toteuttaa esim. 3kk välein. Käytetään asiakirjaa:
Sosiaalihuollon yhteenveto (=palvelunantajan laatima yhteenveto sosiaalihuollon asiakkaan saamasta palvelusta, asiakkuudesta tai asiakkaan tilanteesta)  
Kaikki laaditut asiakirjat arkistoidaan sosiaalihuollon asiakastietovarantoon eli Kantaan. Arkistointi tehdään asiakastietojärjestelmällä, jossa asiakirjat laaditaan valmiiksi saakka ja tallennetaan. Tallentamisen hetkellä määritellään ammattihenkilön toimesta, näytetäänkö asiakirja OmaKannassa vai liittyykö siihen jokin näyttämistä estävä erityissisältö tai aikarajoite eli viivästäminen. Myös palveluntuottaja voi merkitä asiakirjoja erityissisältöisiksi osana kirjaamistehtäväänsä. Lisäksi sosiaalihuollossa myös alaikäisellä on kielto-oikeus. Ammattihenkilö päättää asiakirjan kohdalla, onko alaikäisen kielto-oikeudelle olemassa tarvittava painava syy. Tieto merkitään asiakirjaan luokituksen mukaisesti. Palveluntuottaja ottaa yhteyttä näissä tilanteissa lapsen asiasta vastaavaan sosiaalityöntekijään.    
Lähtökohtaisesti huoltaja näkee lapsen tiedot omakannasta ja oletusarvona on, että asiakirja näytetään koska alaikäinen ei kiellä. Huoltajuustieto saadaan DVV:n rekisteristä. Vaikka lapsi olisi huostassa ja sijoitettuna, omakanta näkyvyys ei ole vanhemmilta automaattisesti estetty. Huoltajalla on huoltajuussuhteeseen perustuva oikeus asioida Omakannassa huollettavansa puolesta. Puolesta asioivalle huoltajalle näytetään samat tiedot kuin asiakkaana olevalle lapselle, ellei erillisiä rajoituksia tehdä. Rajoituksia ei voida tehdä huoltajakohtaisesti.
Kun asiakkaan sosiaalipalvelu yksityisellä palveluntuottajalla päättyy, rekisterinkäyttöoikeus merkitään päättyneeksi viimeisten asiakirjojen valmistuttua.

